Kimmo Rauatmaa

Terrafamen uraaniluvan kohtalo selviää tänään. Lehtikuva

Kaivosyhtiö Terrafame on saanut hallitukselta luvan aloittaa uraanin talteenoton Sotkamon kaivoksella Kainuussa.

Lupapäätöksestä voi vielä valittaa korkeimpaan hallinto-oikeuteen 9. maaliskuuta mennessä. Yhtiö on varautunut valituksiin ja arvioi, että tuon määräajan jälkeen kestää vielä noin kaksi vuotta ennen kuin lupa on lainvoimainen. Tuotanto voisi tällä aikataululla alkaa vuonna 2022.

"Pyrimme siihen, että olemme tuotantovalmiudessa, kun lupa on lainvoimainen", kertoo toimitusjohtaja Joni Lukkaroinen.

Valituksia lienee tiedossa. Ainakin Suomen luonnonsuojeluliiton Kainuun piiri piti etukäteen valituksen tekemistä hyvin todennäköisenä, jos lupa myönnetään suoraan yhtiön hakemassa muodossa.

Ympäristöministeriö katsoi omassa lausunnossaan, että uraanin aiheuttamat ympäristövaikutukset olisivat laitoksen toimiessa pienemmät kuin nykytilanteessa. Myös Kainuun ely-keskus arvioi, että pääprosessiliuokseen liukenevasta uraanista päätyy sekä nikkelituotteeseen että kipsisakka-altaaseen merkittävästi pienempi osa uraanin talteenotossa kuin ilman talteenottoa.

Talteenottolupaan sisältyy ydinturvallisuuteen ja mahdollisiin ydinjätteisiin liittyviä ehtoja. Yhtiön on muun muassa seurattava uraanin talteenottolaitoksen jätekertymää ja raportoitava tulokset Säteilyturvakeskukseen vuosittain.

Vihreät jätti päätökseen lausuman, jonka mukaan kaivoslain uudistamisen yhteydessä on varmistettava, että jatkossa kaikki tiedossa olevat hyödyntämiskelpoiset mineraalit luvitetaan yhdellä kertaa. Kaivokselle alun perin lupaa haettaessa mukana ei ollut uraania.

Terrafame pyysi lupaa tuottaa uraania 250 tonnia vuodessa.

Yhtiön arvion mukaan todellinen vuosituotanto jäisi tätä pienemmäksi, 135–150 tonniin. Määrä vastaa Lukkaroisen mukaan yhden ydinreaktorin vuodessa tarvitsemaa määrää.

Uraania varten ei erikseen louhittaisi malmia, vaan talteenotto tapahtuisi prosessiliuoksesta. Uraania ei jalostettaisi Suomessa, vaan se kuljetettaisiin Terrafamen laitokselta puolituotteena ulkomaille jatkojalostukseen.

Säteilyturvakeskus totesi viime kesänä, ettei se näe säteily- ja ydinturvallisuuden kannalta esteitä näille suunnitelmille. STUKin lausunnon mukaan uraanin talteenoton ihmisille aiheuttamat riskit ovat vähäisiä.

Ennen käytön aloittamista talteenottolaitos tarvitsee vielä erikseen STUKilta käynnistämisluvan.

Talvivaaran kaivosyhtiön raunioille perustettu Terrafame jätti hakemuksensa syksyllä 2017.

Talvivaara sai vuonna 2012 valtioneuvostolta luvan uraanin talteenottolaitoksen rakentamiseksi. Se ehti jo rakentaa alueelle 75 miljoonan euron laitoksen.

Talvivaara ei voinut kuitenkaan aloittaa uraanin talteenottoa, koska korkein hallinto-oikeus kumosi luvan seuraavana vuonna. Oikeus perusteli päätöstä yhtiön heikolla taloustilanteella.

Lue myös:

Sotkamolainen maidontuottaja huolissaan Terrafamen uraanikaivoksesta: "Pilaako hiukkaslaskeuma suomalaisen ruuan laadun ja maineen?"

Kainuulaiset luonnonsuojelijat: Lupaa ei voida myöntää laillisilla perusteilla eikä Terrafame täytä ydinenergialain asettamia velvoitteita

Uraaninlouhinnalla on nurja puoli